90. schôdza NR SR - 8.deň - A. dopoludnia
Dátum: 2023-05-12
Poslanec: Šefčík, Marek (OĽANO)
Druh vystúpenia: Vystúpenie v rozprave

184. Ďakujem pekne za slovo. Väčšinou takto v piatky je tu veľmi málo ľudí, navyše dokonca aj včera tu bolo veľmi málo ľudí, pretože Národná rada nehlasovala ani včera, ani dnes, ale toto je dôležitá téma, a keď si pozriete toto plénum, tak väčšina je tu z OĽANO. A ja chcem povedať, že práve OĽANO nastolilo túto politiku, prorodinnú politiku, v tomto volebnom období, pretože v minulosti sa na rodiny zabúdalo, a cez nášho lídra dávame návrh zákona, ktorý je symbolicky pred Dňom matiek takým poďakovaním pre mamy, ale ešte je treba takú čerešničku na torte, nielen ho predložiť, ale aby sa našlo dosť ľudí tu v pléne zo 150 poslancov, ktorí by zahlasovali za jeho posunutie do druhého čítania a potom ho na júnovej schôdzi schváliť v druhom čítaní. Vieme, že v minulosti tu boli obrovské krivdy, ktoré sa diali na rodinách aj čo sa týka detí, čo sa týka prídavkov, čo sa týka podpory matiek samoživiteliek, čo sa týka dôchodcov, ktorí sa takisto pomáhali rodičom starať o svoje vnúčatá. A táto vláda, respektíve pod patronátom OĽANO sa toho podarilo veľmi veľa napraviť. Niektoré z tých krívd spomínal už Igor Matovič, ja sa budem skôr venovať, venovať takým osobnejším záležitostiam, pretože ja pochádzam z piatich detí, možno každý, kto vystúpi v rozprave, by chcel aj z tohto miesta pozdraviť svoju mamu a popriať jej šťastný Deň matiek, ale moja mama je už babička, ktorá má vnúčatá, a jej detí sa to nedotkne, ale dotkli sa jej aj môjho otca ďalšie veci, ktoré vďaka tomu, že vychovali päť detí a že tie deti vytvárajú nejaké hodnoty pre túto spoločnosť, že sú zamestnané na Slovensku, tak vďaka tomu dostávajú alebo už dostali aj odmenu za to. Mám na mysli teraz to, čo sa podarilo cez, aby som nekrivdil nikomu, tak cez ministerstvo Milana Krajniaka presadiť, čiže schválili sme tzv. dôchodcovský bonus. A dôchodcovia, rodičia, ktorí darovali svojim deťom život a tie deti ostali tu na Slovensku vytvárať hodnoty, si to zaslúžia a dostávajú teraz, mnohí z mojich kolegov mi to hovorili, ale aj ja osobne dostávam správy od tých dôchodcov, ktorí ďakujú za to, že sa toto podarilo. Čo sa týka tehotných žien, tak vieme, že Igor Matovič na vláde aj v koalícii v rámci koalície vybavil, aby to mohlo ísť cez poslanecký návrh zákona a spomeniem, dostali sme ako príležitosť takýto návrh zákona predložiť. Bol som ta ja, bol tam Michal Šipoš a boli tam dve naše kolegyne Lucia Drábiková a Anička Andrejuvová, ktorí sme boli ako predkladatelia tehotenského príspevku. My vieme, že OĽANO sľubovalo 200 eur tehotenský príspevok od štvrtého mesiaca tehotenstva pre mamičku, pre budúcu mamičku, čo by malo veľmi pomôcť a dnes, myslím, že sa to vypočítava z denného vymeriavacieho základu danej čakateľky matky. Dnes vieme, že to je, že to je suma od 240 po približne 370 eur, v priemere to vychádza viac ako 300 eur na mesiac a my sme to schválili, keď teraz si dobre spomínam, koncom roka 2020, ale ten návrh zákona vošiel do platnosti, teda jeho platnosť bola 1. apríl 2021. No a prečo to spomínam? Lebo odvtedy máme informácie, že tento návrh zákona z dielne OĽANO pomohol 82-tisíc mamičkám na Slovensku. A to je úžasné, keď si viete aj takto kvantifikovať ten návrh zákona. 82-tisíc mamičiek a ono sa to nezastaví. K tomuto dňu už je ich viac a zajtra ich bude ešte viac a tak ďalej a tak ďalej. Tých mamičiek bude mnoho a tie mamičky aj vďaka tomuto, teraz načriem troška aj z inej témy, aj vďaka tomu, že mnohé mamičky, ktoré sa, bohužiaľ, rozhodnú, rozhodnú pre potrat, tak, tak mnohé mamičky na základe tohto tehotenského príspevku, keď sa im takto pomôže, sa môžu rozhodnúť a rozhodujú darovať život. Pretože niektoré sa rozhodujú pre potrat z čisto ekonomických dôvodov a toto je počas tehotenstva približne, zaokrúhlim teraz, približne 2 000 eur navyše oproti tomu, čo dostávajú. Bolo tu už spomenuté, bola tu už spomenutá ďalšia pomoc, ktorú presadzovala Anka Záborská, dávali sme k tomu aj pozmeňujúci návrh spoločne a rozšírili sme, vlastne pri prvých troch pôrodoch je pôrodné, zaokrúhlim, približne 830 eur. Na ďalšie pôrody je tam znížená čiastka 150 eur. A my sme spravili to, že sme znova vyrokovali aj s koaličnými partnermi, aj s ministerstvom financií, aby sme to mohli aspoň o krôčik posunúť k lepšiemu. To znamená, aby aj na štvrtý pôrod bol, na to štvrté dieťa alebo štvrtý pôrod bolo pôrodné, pôrodný príspevok vo výške tých 830 eur. To je ďalšia pozitívna vec, ktorá sa podarila. Spomeňte si, keď sa tu postaví nejaký smerák alebo niekto z HLAS-u, tak spomeňte si, ako z päty musia loviť, čo sa im podarilo. Ja som nasúkal za krátky čas koľko vecí. Igor Matovič tu predo mnou stál a takisto jedna za druhou pre rodiny, pre deti, pre matky s deťmi, preto, aby sme podporili týchto, ktorí vychádzali v štatistikách aj počas tých kríz ako najslabší v našej spoločnosti. No a bum, bomba, 200 eur, spomenul Igor Matovič, ja to zopakujem, 200 eur na dieťa je niečo, čo je bezprecedentným, bezprecedentnou pomocou rodinám a my to vidíme na tých debatách. Ja som bol takisto v Senci, boli tam aj mamičky s deťmi, aj správy dostávame, ktoré ďakujú. Jeden pán mi povedal, že, ja som mal mzdu 950 eur. Dostával som 950 eur, ale mám deti a akonáhle toto vošlo do platnosti, zrazu ja mám vyše 1 400. Marek, ty si nevieš predstaviť, aká obrovská pomoc je to pre tých ľudí, pre nás, pre mojich kamarátov, s ktorými sa o tom rozprávam, len všetko je tu v spoločnosti akosi aj v médiách namierené proti OĽANO, proti Igorovi Matovičovi, proti OĽANO a toto sa nedostáva na povrch. A dokonca máme aj ľudí, ktorí darmo dostávajú to na svoje účty, do svojich peňaženiek, ale nebudú o tom hovoriť, lebo museli by hneď za tým povedať, že to presadilo OĽANO a to im z úst akosi nejde. Keď som rozdával letáčiky a pozýval na, na diskusiu „Bez ochranky" v Hlohovci, tak tam som, aj ja mám dvojčatá, už majú 20 rokov, a tam som zastavil mamičku, ktorá tlačila kočiar s dvojčatami a tá mi tiež ďakovala za to. Takže podporujem tento návrh zákona, ja som sa venoval skôr tomu zníženiu daní pre matky s deťmi a matkám, deťom, rodinám vo všeobecnosti a možno tej politike OĽANO vo všeobecnosti, podporujem to a verím, že tento návrh zákona posunieme do druhého čítania a potom ho aj schválime. Ďakujem pekne za pozornosť.